b'\n_START_ARTICLE_\nArethusa\n_START_PARAGRAPH_\nArethusa (m.kreik. \xe1\xbc\x88\xcf\x81\xce\xad\xce\xb8\xce\xbf\xcf\x85\xcf\x83\xce\xb1) oli kreikkalaisessa mytologiassa nymfi ja Nereuksen tyt\xc3\xa4r, josta my\xc3\xb6hemmin tuli l\xc3\xa4hde Ortygian saarella Syrakusassa Sisiliassa._NEWLINE_Arethusa saapui kylpem\xc3\xa4\xc3\xa4n joen virtaan tiet\xc3\xa4m\xc3\xa4tt\xc3\xa4, ett\xc3\xa4 kyseess\xc3\xa4 oli joen jumaluus Alfeios. T\xc3\xa4m\xc3\xa4 rakastui neitoon, mutta Arethusa pakeni paikalta ymm\xc3\xa4rretty\xc3\xa4\xc3\xa4n Alfeioksen l\xc3\xa4sn\xc3\xa4olon haluten pysy\xc3\xa4 sive\xc3\xa4n\xc3\xa4 Artemiin palvelijana. Pitk\xc3\xa4n paon j\xc3\xa4lkeen h\xc3\xa4n pyysi apua jumalattarelta, joka muutti Arethusan pilveksi. Pilvi alkoi kuitenkin hikoilla pelosta, jolloin se muuttui joeksi. T\xc3\xa4ll\xc3\xb6in Artemis halkaisi maan, jotta Arethusa p\xc3\xa4\xc3\xa4si pakenemaan maan alla. Virta matkusti Ortygian saarelle saakka, mutta Alfeios seurasi h\xc3\xa4nt\xc3\xa4 virtaamalla meren poikki ja sekoittui h\xc3\xa4nen vesiins\xc3\xa4._NEWLINE_Kun Demeter etsi tyt\xc3\xa4rt\xc3\xa4\xc3\xa4n Persefonea, Arethusa pyysi jumalatarta lopettamaan Sisilian rankaisemisen h\xc3\xa4nen tytt\xc3\xa4rens\xc3\xa4 katoamisesta. Artehusa kertoi Demeterille, ett\xc3\xa4 virratessaan maan alla h\xc3\xa4n oli n\xc3\xa4hnyt t\xc3\xa4m\xc3\xa4n tytt\xc3\xa4ren surullisena Haadeen kuningattarena._NEWLINE_Arethusa esiintyi usein Syrakusalaisissa kolikoissa, joissa h\xc3\xa4net kuvattiin nuoreksi neidoksi, jolla oli verkko hiuksissaan ja delfiinej\xc3\xa4 p\xc3\xa4\xc3\xa4ns\xc3\xa4 ymp\xc3\xa4rill\xc3\xa4.\n_START_SECTION_\nHesperidi\n_START_PARAGRAPH_\nArethusa oli my\xc3\xb6s nimi yhdelle hesperideist\xc3\xa4.'